Quentin Blake

**Quentin Saxby Blake** (Sidcup, Kent, Britainia Handia, 1932ko abenduaren 16) ilustratzaile britainiar ospetsu eta saritua. Besteak beste, Hans Christian Andersen Saria eskuratu zuen 2002an. Batez ere Haur eta Gazte Literaturako liburuak ilustratzen ditu. Roald Dahl idazle britainiarraren liburu askoren ilustrazioak bereak baitira.

## Bizitza 
Quentin Blake 1932an jaio zen Sidcup-en, Britainia Handiko Kent konderrian. Bere lehen ilustrazio argitaratua *Punch* aldizkari satirikorako egin zuen, 16 urterekin. 1953-1956 bitartean Londresko Unibertsitateko graduondokoa jaso zuen, ondoren Chelseako Arte Eskolan eta Camberwell Arte Eskolan ikasi zuen.

1960ko hamarkadan ingeleseko irakasle izan zen Londresko Lizeo Frantsesean eta Royal College of Arts eskolako irakasle ere izan zen 20 urte baino gehiagoz. Bertan Ilustrazio Departamentuko buru izan zen 1978-1986 urte bitartean.

Haur Literaturako 300 liburu baino gehiago, 80 idazlerenak, ilustratu ditu Blakek. Besteak beste, Joan Aiken, Elizabeth Bowen, Roald Dhal, Nils-Olof Franzen, William Steig eta Dr. Seuss-enak -*Great Day for Up!* (1974) izan zen Seuss-ek berak ilustratu ez zuen lehen liburua.  

2006. urterako Blakek 323 liburu zituen ilustratuak; haietatik 35 berak idatzi zituen eta eta 18 Roald Dahl-ek.

Quentin Blake bere izena daraman Blake Elkarteko patroia da, Dowining College-eko Artea eta Humanitate elkartekoa. The Big Draw  elkarteko patroi ere bada. Elkarte honen helburua artea Erresuma Batuko ahalik eta jende gehienengana iristea da. Horrez gain, ospitaletara artea eramatea helburu duen The Nightingale Project ekimeneko patroi ere bada. 2006tik Londres inguruko hainbat ospital eta buru-osasuneko zentroetarako lan egin du, baita Parisko Armand Trousseau haurren ospitalerako eta Angers-eko (Frantzia) ospitaleko ama berrien atalerako ere. 

## Ilustrazioak 
Quentin Blaken ilustrazioen ezaugarri nagusiak bat-batekotasuna eta itxurazko soiltasuna dira. Oraindik ondo zehaztu gabeko zirriborroak dirudite. Bere trazua bizkorra eta urduria da. Jose Luis Polanco adituak dioen bezala, "Zirriborro bihurria. Alanbre lerro bat" dirudite Blaken irudiek. Blakek arkatza eta tinta erabiltzen ditu, zenbaitetan akuarelaz lagunduta marrazkiari dentsitatea ematearren. Kolore beroak erabiltzen ditu panpinak eta haurrak margotzean. Grisak, marroiak eta berde hilak hiriak margotzeko. Eta beti uzten ditu espazio zabalak zuriarentzat. 

Mikel Valverde ilustratzaileak *Peonza* 72-73 aldizkarirako idatzitako artikuluan dioenez, "Quentin Blakek maisu baten jakinduriarekin eta haur baten ilusio eta gozamenarekin marrazten du, hori baita bere ilustrazioek transmititzen dutena: ilusioa, poza, bizitza. Marrazki zintzoak dira, lau urteko haurrenak bezalakoak, eta, era berean, burutsuak eta askeak, aspalditik batere loturarik gabe eta ofizioarekiko begirunez lan egiten duen maisu batenak bezalakoak". 

Aldizkari horretan bertan (*Peonza* 72-73) Quentin Blake bera elkarrizketatu zuten eta hala dio bere irudiei darien bat-batekotasuna lortzeko lan egiteko moduaz galdetuta: "Plangintza eta bat-batekotasun ukitua uztartu nahian, hainbat teknika erabili izan ditut baina arrakastatsuena, eta azken 20 urteetan gehien erabili dudana, argi kutxa batekin lortutakoa izan da. Argi kutxaren gainean jartzen dut zirriborroa eta horren gainean akuarela-paper bat. Eskura izaten dut urarekiko iraunkorra den tinta beltzeko botila bat eta luma-mutur desberdin pilo bat eta lan mota bakoitzerako pintzelak. Ondoren, ez du azpian dagoena kopiatzen; hain justu, garrantzitsua da azpian dagoen zirriborroa oso argi ez ikustea, marrazten dudanean lehen aldia izango balitz bezala egiten saiatzen bainaiz. Baina modu horretan kontzentrazio gehiagorekin egin dezaket, azpiko marrazkiak erakusten dizkidalako agertu behar duten elementu guztiak eta zehazki non kokatuta agertu behar duten". 

== Sariak 

## Erreferentziak 
## Kanpo loturak 
* Quentin Blaken web gune ofiziala
* Angers-eko CHU ospitaleko Ama Berrien Gunea:Quentin Blake et la maternité
* https://web.archive.org/web/20160413025547/http://www.childrenslaureate.org.uk/: http://www.childrenslaureate.org.uk/previous-laureates/quentin-blake/